b'\n_START_ARTICLE_\nLuftforsvarets fortjenstmedalje\n_START_SECTION_\nBakgrunn\n_START_PARAGRAPH_\nLuftforsvarets fortjenstmedalje ble godkjent av kongen 22. mai 2017. Samtidig ble H\xc3\xa6rens fortjenstmedalje, Sj\xc3\xb8forsvarets fortjenstmedalje og Etterretningstjenestens fortjenstmedalje innf\xc3\xb8rt. Sammen med Heimevernets fortjenstmedalje (innf\xc3\xb8rt i 1971) rangerer disse medaljene likt, som nummer 24 av utmerkelsene godkjent av kongen. Samme person skal bare kunne motta \xc3\xa9n av fortjenstmedaljene for de ulike forsvarsgrenene.\n_START_SECTION_\nUtforming\n_START_PARAGRAPH_\nLuftforsvarets fortjenstmedalje er utf\xc3\xb8rt i rent s\xc3\xb8lv. P\xc3\xa5 avers har den Luftforsvarets merke i en laurb\xc3\xa6rkrans. Medaljen er opphengt i et lysebl\xc3\xa5tt b\xc3\xa5nd, som har en smal m\xc3\xb8rkere bl\xc3\xa5 og to smale hvite midtstriper og smale kantstriper i m\xc3\xb8rkere bl\xc3\xa5 og gult. Med medaljen f\xc3\xb8lger et diplom.\n_START_SECTION_\nTildeling\n_START_PARAGRAPH_\nLuftforsvarets fortjenstmedalje  tildeles av sjefen for Luftforsvaret. Den kan tildeles b\xc3\xa5de milit\xc3\xa6re og sivile mottakere, norske som utenlandske, for betydelig innsats for Luftforsvaret ut over det som kan forventes eller for samlet, s\xc3\xa6rlig god innsats gjennom flere \xc3\xa5r.'